钦定古今图书集成/明伦汇编/闺媛典/第179卷 > 沈束妻张氏〈潘氏附〉
## 钦定古今图书集成/明伦汇编/闺媛典/第179卷 > 沈束妻张氏〈潘氏附〉

按《绍兴府志》：“张氏，沈束妻，会稽人。束自徽州推官擢
给事中，尚未有子。张自家为置妾潘氏，偕赴京，舟抵
潞河而闻束以抗疏宿邸中候诏。潞去京都六十里，
忽趋入城，则束已下狱矣。张谓潘曰：‘汝年少，且与主
君未识面，盍择所便’？潘跪曰：‘主君抗节，夫人又苦志，
婢子独非人乎’？因流涕沾膺，自誓以死，卒与张俱。束”
在狱历十有八年。父年八十馀，张数伏阙乞哀，愿以
身代。束系，令束归一省父，皆不报。家故贫，有田十馀
亩，养父不给。张与潘日夜力女红，用给橐𫗴。乡中父
老怜之，且削牍为泣。贷于同郡宦京者，然亦不多得。
久之，会户部司务何以尚上疏理海主事瑞有诏下，
以尚狱出束。束出见潘，问曰：“是某乎？”曰：“然。”曰：“我当拜
谢之。”乃再拜。潘泣惊蒲伏，遂同归里。束既系久，家益
落。张乃身执汲炊，而令潘当夕。隆庆初，束起南京通政参议，不赴。未几卒。竟无子，潘无何亦亡，张以寿终。